Projekt ORD 2022-23 udspringer af pilotprojektet ORD til Mor 2019-21.
Begge projektforløb har været fuldt finansieret af Nordea-Fonden.

**Fuld ekstern finansiering:**

Den fulde finansiering fra fondens side har gjort det muligt at hyre eksterne undervisere med specialiserede baggrunde indenfor børns psykomotoriske udvikling, pædagogik, børnefysioterapi og dans og bevægelse. Disse undervisere har varetaget al undervisning i biblioteksrummet i projektperioden i Københavnsområdet. Projektets sigte var oprindeligt, at de biblioteksfaglige skulle oplæres i undervisningen, og på sigt overtage den direkte undervisning. Dette har - af flere grunde - ikke været muligt.

Det vil naturligvis være en mulighed at søge fondsmidler fremover, for at køre lignende forløb med professionelle undervisere på andre biblioteker landet over. Dog er det mere sandsynligt at projektets form skal gentænkes og gentages i en ny form.

**Egenfinansiering:**

Projekt ORD kan fungere på det moderne bibliotek uden eksterne undervisere. Det vil dog kræve, at mindst én formidler i biblioteksrummet påtager sig den sprogstimulerende opgave på biblioteket. Det kan være at vise en sprogstimulerende video, at afspille udvalgt børnemusik, at interagere med småbørnsfamilier omkring valg af pegebog mm. Alt dette kan gøres uden udefrakommende økonomi, og understøtter samtidig projektets kerne: Sprogstimulering af de små og forældrenes tilknytning til bibliotekerne. Når der ikke er midler til eksterne undervisere, handler det om at anvende egne interne ressourcer, der kan prioriteres i retning af sprogstimulering af de helt små.

**Mulige samarbejdspartnere:**

I løbet af Projekt ORD har der været mange samarbejdspartnere, som primært har supporteret med rekruttering: Sundhedsplejen, boligsociale medarbejdere og undervisere på integrationshuse.

Hjemmeplejen har via hjemmebesøg rekrutteret aktivt til ORD, og har den vej igennem skabt en fin bro til brugen af bibliotekerne. De boligsociale medarbejdere og integrationshusene har fungeret ved at ”blåstemple” projektet, som de har fungeret som ambassadører for. Disse typer samarbejdspartnere letter rekrutteringsarbejdet, og hjælper med at fastholde de tilmeldte til holdforløb.

Det kan ikke udelukkes, at én af ovenstående parter vil bidrage med enten midler eller ressourcer til at oprette et samarbejde om en ORD indsats på jeres lokale bibliotek.